連雨鬰蒸夜不能寐
作者：黎廷瑞
朝代：宋

paragraphs: 閉門十日雨，簷溜如泉聲。
沈陰晦蘭燼，潤氣蒸桃笙。
饞蚤既跋扈，饕蚊復縱橫。
展轉强就寐，草塘蛙亂鳴。
亦知夜漏促，安得曙色明。
晨鐘度深竹，雲岫開新晴。
隠几補前夢，暫喜身境清。
聒耳蟬嘒嘒，沿睫蠅營營。
所響輒如此，吾生安得寧。
感歎還失笑，此物方施行。
天運如循環，轉眼秋風生。